Diari Oficial de la Generalitat Valenciana


Sumari del DOGV 9237, del 17-12-2021 (2021/12199)

RESOLUCIÓ de 3 de desembre de 2021, del conseller de Política Territorial, Obres Públiques i Mobilitat, i president del Consell de Direcció de l'Institut Cartogràfic Valencià, per la qual s'adjudica el XIV Premi de Cartografia i Territori Pare Tosca.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9237

Data del DOGV
:   17-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12229


Data del document
:   03-12-2021

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * Institut Cartogràfic Valencià
    * distinció honorífica

RESOLUCIÓ de 3 de desembre de 2021, del conseller de Política Territorial, Obres Públiques i Mobilitat, i president del Consell de Direcció de l'Institut Cartogràfic Valencià, per la qual s'adjudica el XIV Premi de Cartografia i Territori Pare Tosca. [2021/12953]  
Antecedents de fet  
Primer. L'Ordre 10/2016, de 22 de setembre, de 2016, de la Conselleria d'Habitatge, Obres Públiques i Vertebració del Territori, aprova les bases reguladores per a la concessió del Premi de Cartografia i Territori Pare Tosca, publicada en el Diari Oficial de la Generalitat Valenciana número 7883, de data 28 de setembre de 2016.  
Segon. La Resolució de 15 de juliol de 2021, del conseller de Política Territorial, Obres Públiques i Mobilitat i president del Consell de Direcció de l'Institut Cartogràfic Valencià, va convocar el XIV Premi de Cartografia i Territori Pare Tosca. El punt huité d'aquesta resolució estableix que la competència per a resoldre la convocatòria correspon al president del Consell de Direcció de l'Institut Cartogràfic Valencià.  
  
Tercer. La Resolució del director de l'Institut Cartogràfic Valencià, de data 5 d'octubre de 2021, designà als membres del jurat, responsables de la valoració dels treballs. El jurat es va reunir el dia 10 de novembre de 2021 a efectes de la valoració dels treballs presentats, i va alçar una acta del desenvolupament de la sessió, la qual indica els treballs admesos, els criteris de valoració i la seua ponderació i els treballs guanyadors del premi.  
Quart. L'acta es publicarà en el portal institucional de l'Institut Cartogràfic Valencià http://www.icv.gva.es/va/premios, segons l'apartat nové de la Resolució de la convocatòria.  
Cinqué. En l'expedient consta certificat de la secretària del jurat, de data 11 de novembre de 2021, que determina la identitat dels autors i de les autores dels treballs.  
  
Fonaments de dret  
Únic. L'article 7 de l'Ordre 10/2016, de 22 de setembre, de 2016, de la Conselleria d'Habitatge, Obres Públiques i Vertebració del Territori, estableix que l'òrgan competent per a resoldre la present convocatòria correspon al president del Consell de Direcció de l'Institut Cartogràfic Valencià.  
Per tot l'anterior, vista l'acta del jurat del dia 10 de novembre de 2021, resolc:  
  
Primer  
Atorgar el XIV Premi de Cartografia i Territori Pare Tosca a:  
- Javier Ignacio Chiva Juanes, en la modalitat de treball fi de grau pel treball titulat «Modelado y base de datos tridimensional para el control de estocaje en el sector alimentario».  
- Fernando Navarro Carmona, en la modalitat de treball fi de màster, pel treball titulat: «Sistema básico de indicadores urbanos para el municipio de Oliva».  
  
Segon  
Informar els participants que l'Institut Cartogràfic Valencià publicarà en el seu portal institucional els treballs durant un any. A aquests efectes, la presentació de la sol·licitud de participació implicarà l'autorització expressa a l'Institut Cartogràfic Valencià, sense necessitat d'una autorització posterior, per a la publicació, reproducció i distribució dels treballs.  
  
Tercer  
De conformitat amb el que preveu l'article 46 i concordants de la Llei 29/1998, de 13 de juliol, reguladora de la jurisdicció contenciosa administrativa, i els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, contra aquesta resolució que posa fi a la via administrativa, es pot presentar potestativament recurs de reposició o directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició ha d'interposar-se davant la direcció de l'Institut Cartogràfic Valencià en el termini d'un mes a comptar des de l'endemà de la publicació en el Diari Oficial de la Generalitat Valenciana.  
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació en el Diari Oficial de la Generalitat Valenciana.  
  
València, 3 de desembre de 2021.- El conseller de Política Territorial, Obres Públiques i Mobilitat, i president del Consell de Direcció de l'Institut Cartogràfic Valencià: Arcadi España García.